《寄王子寿》
清代·蒋琦龄

梅花晚飞翻，归楫循江汜。风尘黯损神，乱离迫暮齿。

延颈恋朋知，合沓岁月驶。词坛久阔疏，悠悠殆二纪。

螺州雪后晴，延缘独葭苇。跫然闻足音，肩舆冲泥滓。

樽酒展素心，时事从掌指。漆室伤怀抱，涕泪痕满纸。

干戈老莱衣，洗然贱朱紫。忠爱本性成，爵禄心则死。

天聪辟四门，国运隆任姒。诸公颇用心，骏骨谅已市。

斯人国之桢，文章固小技。芝兰不言芳，讵合败荆杞。

未登白玉盘，永为老圃耻。崎岖全躯命，吾衰亦久矣。

早年识璠玙，孤芳陋桃李。新文更起予，罪言弥奇伟。

论都策滇事，所见无彼此。岂惟臭味同，出处固相似。

潇湘连洞庭，极目春千里。美人天一方，濯足娟娟水。

寂寥身后名，一笑但相视。

作者简介：蒋琦龄，字申甫，全州人。道光庚子进士，历官顺天府尹。有《空青水碧斋诗集》。